CELEX: 62021TN0731
Language: mt
Date: 2021-11-16 00:00:00
Title: Kawża T-731/21: Rikors ippreżentat fis-16 ta’ Novembru 2021 – Společnost pro eHealth databáze vs Il-Kummissjoni

24.1.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 37/43
            
         
      Rikors ippreżentat fis-16 ta’ Novembru 2021 – Společnost pro eHealth databáze vs Il-Kummissjoni
      (Kawża T-731/21)
      (2022/C 37/57)
      Lingwa tal-kawża: iċ-Ċek
      
         Partijiet
      
      
         Rikorrent: Společnost pro eHealth databáze (Praga, ir-Repubblika Ċeka) (rappreżentant: P. Konečný, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni C(2021) 6597 tat-2 ta’ Settembru 2021;
               
            
                  —
               
               
                  tikkundanna lill-konvenuta tbati l-ispejjeż tagħha stess kif ukoll dawk sostnuti mir-rikorrenti f’din il-kawża.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv, ibbażat fuq ksur tal-projbizzjoni ta’ retroattività u fuq l-applikazzjoni żbaljata ta’ kundizzjonijiet iktar onerużi fir-rigward tal-parteċipazzjoni fil-proġett.
                  
                              —
                           
                           
                              Ir-rikorrenti ssostni li l-konvenuta ma setgħetx tirreferi għal obbligu li jirriżulta minn dokument mhux vinkolanti, li l-eżistenza tiegħu ma kinitx magħrufa mill-partijiet kuntrattwali u li fir-rigward tal-użu tiegħu qatt ma kienu taw il-kunsens tagħhom.
                           
                        
                              —
                           
                           
                              Ir-rikorrenti ssostni wkoll li r-riferiment għal obbligu li jirriżulta minn tali dokument mhux vinkolanti sar mill-konvenuta minflok riferiment għall-kuntratt inkwistjoni dwar l-għoti ta’ sussidju.
                           
                        
                              —
                           
                           
                              Fl-istess ħin, ir-rikorrenti ssostni li l-konvenuta kisret il-prinċipju ta’ projbizzjoni ta’ retroattività sa fejn irreferiet għall-applikazzjoni ta’ rekwiżiti formali iktar rigorużi li jirriżultaw minn dokument li kien inħoloq biss wara l-mument li fih ġie konkluż il-kuntratt dwar l-għoti ta’ sussidju.
                           
                        
            
                  2.
               
               
                  It-tieni motiv, ibbażat fuq ksur tal-prinċipju ta’ legalità ta’ att legali minħabba n-nuqqas ta’ teħid inkunsiderazzjoni tal-provi prodotti.
                  
                              —
                           
                           
                              Ir-rikorrenti ssostni li, fir-rapport finali dwar l-awditu finanzjarju mwettaq, il-konvenuta ma ħaditx inkunsiderazzjoni l-provi prodotti mir-rikorrenti, minkejja li kien imissha ħadithom inkunsiderazzjoni, b’tali mod li kisret il-prinċipju ta’ legalità ta’ att legali.
                           
                        
                              —
                           
                           
                              Ir-rikorrenti ssostni wkoll li l-provi prodotti kienu ġew prodotti fuq talba mill-awditur finanzjarju.
                           
                        
            
                  3.
               
               
                  It-tielet motiv, ibbażat fuq ksur tal-prinċipju ta’ legalità ta’ att legali li jikkonsisti fl-applikazzjoni ta’ żball fil-kalkolu.
                  
                              —
                           
                           
                              Ir-rikorrenti ssostni li l-konvenuta wettqet żball fid-determinazzjoni tal-ammont użat bħala bażi għall-kalkolu tal-ammont finali li kellu jitħallas lura mir-rikorrenti lill-konvenuta.
                           
                        
                              —
                           
                           
                              Ir-rikorrenti targumenta li, jekk ikollha tħallas lura l-ammont ikkalkolat mill-konvenuta, hija tkun qiegħda tħallas lura somma li qatt ma kienet tħallset lilha, u tkun qiegħda tħallas lill-konvenuta ammont ferm ogħla.
                           
                        
            
                  4.
               
               
                  Ir-raba’ motiv, ibbażat fuq ksur tal-prinċipju ta’ proporzjonalità.
                  
                              —
                           
                           
                              Ir-rikorrenti ssostni li għandu jiġi rrikonoxxut favur tagħha rimbors tal-ispejjeż għall-membri tal-persunal minn tal-inqas ekwivalenti għas-salarji medji tal-impjegati kkonċernati, matul is-snin 2008 sa 2011, fil-kumpannija IT fir-Repubblika Ċeka. Ir-rikorrenti tqis li n-nuqqas ta’ rikonoxximent ta’ dawn l-ispejjeż huwa att inġust u sproporzjonat min-naħa tal-konvenuta.